Mødrene delte rom på føden – nå er Tordis (23) og Steinar (23) gift
Tordis Elen Lilleaas Bauge (23) kom til verden på sykehuset i Haugesund 24. oktober 1991, og Steinar Bauge (23) ble født grytidlig dagen etter. – Mødrene våre delte rom på føden i Haugesund, og fant ut at de skulle love oss bort til hverandre. Men det tok 20 år før vi møttes igjen, sier Steinar til VG. Det var Bømlo-nytt som først omtalte «det fødte ekteparet». Forrige lørdag giftet det unge paret seg i Bømlo kirke, med overlykkelige foreldre ved sin side. Hvordan møttes du og din kjære? Fortell historien i kommentarfeltet under artikkelen!Det måtte tilfeldigheter til for at de nygifte skulle finne hverandre etter så mange år. – Foreldrene til Tordis kom på besøk til min mamma, fordi mamma skulle feire at hun hadde bodd i Norge i 30 år. De hadde ikke hatt kontakt på mange år, men fant tilfeldigvis hverandre på Facebook like før festen, sier han. Foreldrene fant ut at de ville sette Tordis og Steinar i kontakt med hverandre. Da var de blitt 20 år gamle. Før det hadde de bare sett bilder av hverandre på julekort som barn. De avtalte å møtes på fest én uke etter at de snakket med hverandre for første gang. – Det var kjemi med en gang. Etter tre år så er vi nå gift, sier han. Les også:Da Tor Helge (32) knelte ved alteret - ble en litt spesiell hilsen synligOg ikke nok med det: Bryllupet ble kombinert med dåp - Tordis og Steinar fikk nemlig barn i slutten av mai. Siden de allerede hadde samlet familien, fant de ut at de skulle døpe lille Nicholas Andrè i samme slengen. – Det var nok meningen at vi skulle være sammen, sier Steinar. Nå er familien på ferie i Danmark, hvor de skal besøke oldemoren til Nicholas Andrè. Bryllupsreisen får vente til gutten har blitt litt større. Les også:George (103) og Doreen (97) ble verdens eldste nygifte parMødrene til paret, Laila Bauge og Haldis Rusten Lilleaas, er begge overbegeistret for de nygifte. – Det er utrolig koselig. Jeg koser meg veldig, de er heldige som har hverandre, sier Steinars mor, Laila, til VG. Laila forteller at hun raskt fikk god kontakt med Tordis' mor Haldis da de havnet på tomannsrom tilbake i 1991. – Vi er nokså utadvendte begge to, og vi fant raskt ut at «jo, barna våre skal nok bli sammen når de blir voksne», sier hun.Da foreldrene møttes på fest 20 år etter barna ble født, ringte faren til Tordis datteren og ga telefonen til Steinar – slik at de to måtte ta en prat. – Stakkar, han ble jo litt flau, men de bestemte seg for å møtes, sier Laila. Laila omtaler bryllupet som veldig rørende og forteller at det var mye tårer. Tordis' mor Haldis er enig. – Det var en veldig spesiell dag. Vi var høyt oppe, sier Haldis. Nå har hun og familien spøkt om at matchmaking kanskje blir deres neste yrke. I ettertid har de nemlig spleiset to familiemedlemmer til. – Vi introduserte Steinars bror for et søskenbarn av Tordis, og nå har de barn sammen, forteller hun.
Da mødrene til Tordis (23) og Steinar (23) delte rom på føden, spøkte de om at barna måtte bli et par. Det fikk de rett i.